Ontvoerde vrou se liggaam in mynskag gevindDie toneel waar Refiloe Malope se liggaam gevind is (Foto: SAPD) Die vrou wat verlede maand in Limpopo ontvoer is, se liggaam is in ŉ mynskag in Benoni aan die Oos-Rand gevind. Die 31-jarige Refiloe Malope is op 9 Mei vir die laaste keer lewend gesien. Inwoners van die Kgaphamadi- informele nedersetting buite Groblersdal in Limpopo sê hulle het dié betrokke dag gesien hoe Malope in die kattebak van ŉ wit sedan gedwing is. ŉ Deurbraak is verlede week in die saak gemaak toe twee verdagtes, onder wie ’n polisiebeampte, in verband met Malope se verdwyning in hegtenis geneem is. ’n Sersant verbonde aan die Benoni-polisie is Dinsdag by sy werkplek in hegtenis geneem terwyl ’n beweerde medepligtige Woensdag in Limpopo in hegtenis geneem waar hy glo weggekruip het. Die polisie het verledeweek gesê hy volg tans inligting op dat die verdagtes moontlik die vrou vermoor en haar liggaam in ŉ ongebruikte ventilasiemynskag gestort het. Brig. Motlafelo Mojapelo, polisiewoordvoerder, sê Malope se liggaam is Maandagmiddag uit die skag verwyder nadat dit Vrydag tydens ŉ soektog met behulp van ŉ spesiale kamera gewaar is. Die nodige gespesialiseerde toerusting is hierna verkry en is daar Maandagoggend met die proses begin om die liggaam na die oppervlak te bring. Refiloe Malope. (Foto: SAPD) Lede van die polisie se soek-en-reddingseenhede, honde-eenhede en eenheid vir georganiseerde misdaad het gister teen 09:00 met die proses begin en die liggaam is ná ŉ vier uur lange operasie na die oppervlak gebring en positief geïdentifiseer as dié van Malope. Volgens Mojapelo is nog ŉ ongeïdentifiseerde liggaam ook uit dieselfde mynskag gehaal en is ondersoeke aan die gang om die identiteit en die oorsaak van dié persoon se dood te bepaal. “Ek wil al die spanne wat by hierdie uitdagende taak betrokke was bedank vir hul samewerking, veral die Gautengse soek-en-reddingseenhede,” het lt.genl. Thembi Hadebe, polisiekommissaris in Limpopo, gesê. Die twee verdagtes wat in hegtenis geneem is, sers. Thabo Letudi Moses Mokoana (40) en Modirelwa Maxwell Mokoana (42), sal weer op 30 Junie in die Nebo-landdroshof verskyn vir ŉ formele borgtogaansoek. Hulle staan ​​tereg op aanklag van ontvoering, moord en regsverydeling.